Mir hei ja gwuesst, dass Megan's Vater am  naechschte Morge frueh ah chunt u dr Wecker gsteut, so dass mir de scho uf si u er sis Bett choennti bezieh. Dummerwis het d'Megan mit de Flugzyte oeppis chli duerenand bracht u so isch de ihre Vater scho e Stund fruecher vor dr Tuere gstande. Natuerlech no bevor dr Wecker het gluettet...    D'Miranda u ig hei de ir Strass e Crepe gaesse u wieder zruegg i di erschti Jugi zueglet, waehrenddesse d'Megan mit em Robert het z'moergelet.      Nachem zmorge hei aui no chli Business z'tue gha. D'Megan u d'Miranda si fuer ihri Zug und Flugtickets loszoge u i bi nomau i GView (Chlaetterlade) ga gaengele. Es het es paar noeii Exe u es noeis Gstaeutli gaeh :-). Dr Robert het waehrendesse gwartet u probiert Gaeud z'waechsle. Was in China ja nid ohni Pass  geit, wo bir Megan ir Taesche isch gsi.    I bi de uf die zwoeufi zruegg gsi u ha mit em Robert u die zwoei Froue gwartet, wo sech verspaetet hei. Fuer e Nami isch mau wieder Touri spiele agseit gsi.      Wo mir de am haubi zwoei komplett si gsi, si mir auerdings zersch no ga aesse u ga Gaeud  waechsle. So ischs de scho haubi vieri gsi, bis mir mit em Touriprogramm hei choenne loslegge. Da aues am fuefi zue tuet, si mir nume uf e Tiananmen Square u hei dert de chinesische Tourischte zue gluegt.    Da dr Robert vor Hitz scho zimli mued isch gsi, hei mir ues de uftrennt. D'Miranda u ig si de no es paar Strasse z'Fuess gloffe, bevor mir de ou Zruegg si.    I ha ir letschte Zyt d'Nase vom Reise langsam vou becho. Visa beatrage, Ticket bueche, umbueche und so witer... Wo ig de vom oeppe  vierte Qantasbuero wieder a es anders bi verwise worde hets de glaengt. I ha aui mini witere Idee ueber Bord gworfe oder fuer speter ufbewahrt u mir es Ticket vo Hong Kong nach Bangkok buecht. Vo dert geits ja de am 20. Juni zruegg i d'Heimat.    Uf das abe hani mir no es Bierli goennt, bevor i im Dorm bi ga pfuse. Dert hets i dere Nacht e bsunders Muehsame Typ gha, wo mitz ir  Nacht sturzbetrunke e henne Meis het abglah...      Am letschte Tag in Beijing si mir de no d'Forbidden City ga aluege. Dert si mir oeppe drue Stund drinne umegstiflet. Naehr hets de no grad glaengt, oeppis ga z'aesse u einisch duer d'Silkstreet (e Shopping Mall) z loufe, bevor mir zruegg zu Megan's Hotel si u dert no Foeteli ustuscht hei.    Vo dert si de d'Miranda u ig am saechsi ufbroche, um uese Zugreis quer duer China i agriff z'naeh...